สภาพคล่องตึงสินเชื่อโตแรงวิ่งแซงเงินฝาก
กสิกรไทย เผยสินเชื่อขยายตัวสูง หลังพบ 8 เดือนโต 15.08%
25 ก.ย. 2555

กสิกรไทย เผยสินเชื่อขยายตัวสูง หลังพบ 8 เดือนโต 15.08% 
ศูนย์วิจัยกสิกรไทย ระบุว่า สินเชื่อของระบบธนาคารพาณิชย์ขยายตัวอย่างต่อเนื่อง โดยเดือน ส.ค. มียอดเงินให้สินเชื่อสุทธิ 8.17 ล้านล้านบาท เพิ่มขึ้น 8.07 หมื่นล้านบาท จาก 8.085 ล้านล้านบาท ในเดือน ก.ค. หรือเติบโต 15.08% 
เนื่องจากผู้ประกอบการรายใหญ่และเอสเอ็มอีมีความต้องการใช้เงินทุนหมุนเวียน เพื่อรับมือกับการเร่งตัวขึ้นของต้นทุนการผลิต ส่วนสินเชื่อเช่าซื้อรถยนต์ก็มีอัตราการเติบโตสูงตามนโยบายรถคันแรก
ด้านเงินฝากในเดือน ส.ค. มีจำนวน 8.78 ล้านล้านบาท เพิ่มขึ้น 1.8 แสนล้านบาท หรือเติบโต 23.48% ขณะที่ตราสารหนี้ที่ออกและเงินกู้ยืม (ตั๋วแลกเงิน) ปรับลดลง 1.05 แสนล้านบาท จาก 9.29 ล้านล้านบาท ณ สิ้นเดือน ก.ค. ที่ 8.24 แสนล้านบาท หรือหดตัวลง 48.2% เมื่อรวมเงินฝากกับตราสารหนี้ที่ออกและเงินกู้ยืมแล้ว พบว่ามีจำนวน 9.6 ล้านล้านบาท เพิ่มขึ้น 7.49 หมื่นล้านบาท หรือเติบโตราว 10.38% 
ศูนย์วิจัยกสิกรไทย ระบุว่า ในเดือน ส.ค. สภาพคล่องของธนาคารพาณิชย์ไทยตึงตัวขึ้นเล็กน้อย เนื่องจากสินเชื่อมีอัตราเติบโตที่สูงกว่าเงินฝากรวมกับตราสารหนี้ที่ออกและเงินกู้ยืม และคาดว่าในไตรมาสสุดท้ายของปีนี้สินเชื่อจะมีอัตราการเติบโตเลข 2 หลัก เนื่องจากความต้องการสินเชื่อมักจะเร่งตัวขึ้นในช่วงท้ายปี ประกอบกับธนาคารมีการแข่งขันกันสูง เพื่อให้บรรลุเป้าหมายที่วางไว้และความต้องการสินเชื่อของผู้ประกอบการและรายย่อยที่มีกำลังซื้อเพิ่มในช่วงเทศกาลศูนย์วิจัยกสิกรไทยระบุว่า สินเชื่อของระบบธนาคารพาณิชย์ขยายตัวอย่างต่อเนื่องโดยในสิ้นเดือนส.ค. ยอดเงินให้สินเชื่อแก่ลูกหนี้สุทธิมีจำนวน 8.17 ล้านล้านบาท เพิ่มขึ้น 8.07 หมื่นล้านบาท จาก 8.085 ล้านล้านบาท ในสิ้นเดือนก.ค. หรือเติบโตราว 15.08% เมื่อเทียบกับช่วงเดียวกันของปีก่อน 
การเติบโตของสินเชื่อดังกล่าวนั้น คาดว่าเป็นผลจากความต้องการเบิกใช้สินเชื่อของผู้ประกอบการทั้งผู้ประกอบการรายใหญ่และผู้ประกอบการเอสเอ็มอี สำหรับใช้เป็นเงินทุนหมุนเวียน เพื่อรับมือกับการเร่งตัวขึ้นของต้นทุนการผลิต โดยเฉพาะราคาพลังงาน นอกเหนือไปจากการเติบโตอย่างต่อเนื่องของสินเชื่อรายย่อย ที่นำโดยสินเชื่อเช่าซื้อรถยนต์ 
เงินฝากเพิ่มขึ้นอีกกว่า 1.80 แสนล้านบาท ... ส่วนตั๋วแลกเงินยังครบกำหนดอย่างต่อเนื่อง ด้านยอดเงินฝาก ณ สิ้นเดือนสิงหาคม 2555 มีจำนวน 8.78 ล้านล้านบาท เพิ่มขึ้น 1.80 แสนล้านบาท จาก 8.60 ล้านล้านบาท ณ สิ้นเดือนกรกฎาคม 2555 (ตามการเพิ่มขึ้นของเงินฝากในทุกกลุ่มธนาคารพาณิชย์ นำโดยกลุ่มธนาคารพาณิชย์ขนาดใหญ่และกลุ่มธนาคารพาณิชย์ขนาดกลาง) หรือเติบโตราวร้อยละ 23.48 เมื่อเทียบกับช่วงเดียวกันของปีก่อน ขณะที่ ตราสารหนี้ที่ออกและเงินกู้ยืม (ซึ่งมีตั๋วแลกเงินเป็นหนึ่งในองค์ประกอบ) ปรับลดลง 1.05 แสนล้านบาท จาก 9.29 ล้านล้านบาท ณ สิ้นเดือนกรกฎาคม 2555 มาที่ 8.24 แสนล้านบาท หรือหดตัวลงร้อยละ 48.20 เมื่อเทียบกับช่วงเดียวกันของปีก่อน อันเป็นผลจากการครบกำหนดอย่างต่อเนื่องของตั๋วแลกเงิน และการปรับแนวทางการระดมเงินออมของธนาคารพาณิชย์ด้วยการหันมามุ่งเน้นการระดมเงินฝาก หลังจากการบังคับใช้เกณฑ์การนำส่งเงินสมทบใหม่ เพื่อบริหารจัดการหนี้สินของกองทุนฟื้นฟูฯ (ที่กำหนดให้เก็บเงินสมทบบนฐานเงินให้กู้ยืม ตามรายละเอียดที่กำหนดด้วย) อย่างไรก็ดี เมื่อรวมเงินฝากกับตราสารหนี้ที่ออกและเงินกู้ยืมแล้ว พบว่า มีจำนวน 9.60 ล้านล้านบาท เพิ่มขึ้น 7.49 หมื่นล้านบาท จากระดับ 9.53 ล้านล้านบาท ในเดือนกรกฎาคม 2555 หรือเติบโตราวร้อยละ 10.38 เมื่อเทียบกับช่วงเดียวกันของปีก่อน
๐ เมื่อพิจารณาสภาพคล่องของธนาคารพาณิชย์ไทยในเดือนสิงหาคมที่ผ่านมา พบว่า สภาพคล่องของธนาคารพาณิชย์ไทยตึงตัวขึ้นเล็กน้อย อันเป็นผลจากการเติบโตของสินเชื่อที่สูงกว่าการเพิ่มขึ้นเงินฝากรวมกับตราสารหนี้ที่ออกและเงินกู้ยืม
ศูนย์วิจัยกสิกรไทย มีมุมมองว่า การขยายตัวของสินเชื่อธนาคารพาณิชย์ในช่วงไตรมาสสุดท้ายของปี 2555 น่าจะสามารถรักษาโมเมนตัมการเติบโตไว้ได้อย่างต่อเนื่อง ท่ามกลางปัจจัยด้านฤดูกาลซึ่งความต้องการสินเชื่อมักจะเร่งตัวขึ้นในช่วงท้ายปี ทั้งจากความต้องการสินเชื่อของผู้ประกอบการ สำหรับใช้เป็นเงินทุนหมุนเวียนเพื่อรองรับการเร่งผลิต และความต้องการสินเชื่อเพื่อจับจ่ายใช้สอยของลูกค้ารายย่อยในช่วงเข้าสู่เทศกาลสำคัญๆ นอกเหนือไปจากความต้องการสินเชื่อเช่าซื้อรถยนต์ ที่สอดล้อไปกับการทยอยส่งมอบรถยนต์ของผู้ประกอบการยานยนต์และการสิ้นสุดการขอเข้าร่วมโครงการมาตรการรถยนต์คันแรกของภาครัฐในช่วงสิ้นปี 2555 ขณะที่ เมื่อผนวกกับการแข่งขันนำเสนอผลิตภัณฑ์และบริการ รวมถึงกลยุทธ์ทางการตลาดของแต่ละธนาคารพาณิชย์ เพื่อให้เป็นไปตามเป้าหมายสิ้นปีที่วางไว้และเพื่อรักษาส่วนแบ่งตลาดสินเชื่อแล้ว ก็คงจะเป็นแรงส่งสำคัญที่หนุนให้ภาพรวมสินเชื่อของธนาคารพาณิชย์ไทยในไตรมาสสุดท้ายของปี 2555 สามารถขยายตัวได้ในอัตราเลข 2 หลัก (แม้จะเป็นอัตราที่ชะลอลงจากร้อยละ 15.08 (YearonYear) ในเดือนสิงหาคม 2555)